Tartu ümbersõidu 4. osa ehitus läheb maksma 17,6 mln Vastava lepingu sõlmisid täna maanteeamet ja ehitusfirma Nordecon. Tööd algavad plaanide järgi juba tänavu kevadel ning tööde kestuseks on 21 kuud.Pärast Variku viadukti remonti on nn postimaja liiklussõlme puhul tegemist järgmise suurema sammuga Tartu ümbersõitude rajamisplaanide elluviimises.Sellele peaks kunagi järgnema tööd ka teistel linna läänepoolse ümbersõidu lõikudel, samuti Tartu põhja- ja idapoolsel ringteel.Uue viadukti ehituse ajal suunatakse rongiliiklus ajutiselt väljaehitatavale kõrvalteele."Kindlasti saavad ka liiklejad ehitustöödest mingil määral osa, kuid need mõjud peaksid jääma mõistlikkuse piiridesse," ütles Nordeconi juhatuse liige Avo Ambur."Kuna uue tee trass nihkub praegusest asukohast ära, siis saab rajatisi ja neile pealesõite ehitada ilma, et see liiklust oluliselt mõjutaks."Tööde käigus rajatakse 2+2 sõidurajaga põhitee kogupikkusega ligikaudu 2050 meetrit. Liiklussõlme rampide ja muude kõrvalteede pikkuseks on kokku ligi 5900 meetrit.Tolmuvaba katte saab üle 10 kilomeetri kruusateid. Lisaks ehitatakse raudtee ja sõidutee viaduktid, kogupikkusega vastavalt 51 ja 41 meetrit.Samuti ehitatakse välja uued torustike võrgud, rajatakse tänavavalgustus ning rekonstrueeritakse elektriliinid. Müratõkkeseinu püstitatakse 275 meetrit.Kogu Tartu läänepoolse ümbersõidu pikkus on 12 kilomeetrit ning see kulgeb mööda Tallinna-Tartu-Võru-Luhamaa trassi Kandikülast Uhtini.Ümbersõidu väljaehitamine on jagatud kuueks ehitusjärguks. Kogu Tartu läänepoolne ümbersõit on kavas ehitada neljarajaliseks esimese klassi maanteeks.Kõik ristumised teedega ja raudteega on kavas muuta eritasandilisteks.
Tartu ümbersõidu 4. osa ehitus läheb maksma 17,6 mln